Predlog UREDBA EVROPSKEGA PARLAMENTA IN SVETA o spremembi Uredbe (EU) št. 691/2011 o evropskih okoljsko-ekonomskih računih /* COM/2013/0247 final - 2013/0130 (COD) */





OBRAZLOŽITVENI MEMORANDUM 1. OZADJE PREDLOGA Uredba (EU) št. 691/2011 o evropskih okoljsko-ekonomskih računih je bila sprejeta 6. julija 2011. Zajema tri module: račune emisij v zrak, davke v zvezi z varstvom okolja in račune snovnih tokov. Člen 10 Uredbe zajema seznam možnih novih modulov za poznejšo vključitev na podlagi predlogov Komisije. Prvi trije novi moduli iz člena 10 so zajeti v tem osnutku uredbe o spremembi: izdatki za varstvo okolja, sektor okoljskega blaga in storitev ter energetski računi. Uporabniki zelo poudarjajo analizo in uporabo okoljskih računov v modelih in napovedih pri pripravi predlogov politik in poročanju o izvajanju in učinkih politik. Novi moduli bodo omogočili razširitev integriranih podatkovnih nizov, ki so na voljo za takšne uporabe in analizo. Člen 4 Uredbe določa, da bodo države članice prostovoljno izvajale pilotne študije in preskusile, ali je uvedba novih modulov izvedljiva. Izvedenih je bilo več takšnih pilotnih študij, ki dokazujejo, da so trije novi moduli povsem izvedljivi. Okoljsko računovodstvo uporablja za pripravo računov obstoječe podatke. Za izvajanje novih modulov ni potrebno novo zbiranje podatkov. Obstoječi instrumenti za zbiranje podatkov bodo bolje uporabljeni. Statistična komisija Združenih narodov je na svoji 43. seji februarja 2012 sprejela Sistem za integrirano okoljsko in ekonomsko računovodstvo (SEEA) kot mednarodni statistični standard. Predlagani novi moduli so v celoti v skladu s SEEA. Predlagana uredba o spremembi je skladna z revidirano evropsko strategijo za okoljsko računovodstvo (ESOR 2008). Zagotovila bo, da bodo nacionalni statistični uradi lahko razširili svoje delo na področju okoljskega računovodstva, pri čemer bo glavni cilj zagotoviti usklajene in pravočasne podatke dobre kakovosti. 2. REZULTATI POSVETOVANJ Z ZAINTERESIRANIMI STRANMI IN OCEN UČINKA Razprava o predlogu je v okviru evropskega statističnega sistema s pisnimi posvetovanji, v projektnih skupinah, ustreznih delovnih skupinah marca 2012 potekala s pripravljavci podatkov in uporabniki na tehnični ravni o okoljskih računih in o statistiki okoljskih izdatkov, z direktorji sektorjev okoljske statistike in okoljskih računov pa aprila in novembra 2012. 3. PRAVNI ELEMENTI PREDLOGA Cilj tega predloga akta o spremembi je zagotoviti mednarodno primerljivost okoljsko-ekonomskih računov z razširitvijo zajetja Uredbe 691/2011 na dodatne module iz člena 10 navedene uredbe. Predlagani akt se nanaša na zadevo EGP in ga je zato treba razširiti na Evropski gospodarski prostor. 4. PRORAČUNSKE POSLEDICE Predlog ne vpliva dodatno na proračun Unije. 2013/0130 (COD) Predlog UREDBA EVROPSKEGA PARLAMENTA IN SVETA o spremembi Uredbe (EU) št. 691/2011 o evropskih okoljsko-ekonomskih računih (Besedilo velja za EGP) EVROPSKI PARLAMENT IN SVET EVROPSKE UNIJE STA – ob upoštevanju Pogodbe o delovanju Evropske unije, zlasti člena 338(1) Pogodbe, ob upoštevanju predloga Evropske komisije, po posredovanju osnutka zakonodajnega akta nacionalnim parlamentom, v skladu z rednim zakonodajnim postopkom, ob upoštevanju naslednjega: (1) Sklep št. xxx Evropskega parlamenta in Sveta z dne xxx 2013 o sedmem okoljskem akcijskem programu Skupnosti[1] določa, da so zanesljive informacije o ključnih trendih, vplivih in vzrokih za okoljske spremembe bistvene za oblikovanje učinkovite politike, njeno izvajanje in splošno krepitev vloge državljanov. Treba bi bilo oblikovati instrumente za boljše ozaveščanje javnosti glede vplivov gospodarskih dejavnosti na okolje. (2) Člen 10 Uredbe (EU) št. 691/2011 poziva Komisijo k poročanju o izvajanju te uredbe Evropskemu parlamentu in Svetu ter, če je ustrezno, k predlogom za nove module okoljsko-ekonomskih računov, kot so računi izdatkov in prihodkov, povezanih z varstvom okolja (Protection Expenditure and Revenues – EPER), računi izdatkov za varstvo okolja (Environmental Protection Expenditure Accounts – EPEA), sektor okoljskega blaga in storitev (Environmental Goods and Services Sector – EGSS) ter energetski računi. (3) Ti trije novi moduli neposredno prispevajo k političnim prednostnim nalogam Unije glede zelene rasti in učinkovite rabe virov z zagotavljanjem pomembnih informacij o kazalnikih, kot so tržna proizvodnja in zaposlovanje v EGSS, nacionalni izdatki za varstvo okolja in uporaba energije v podrobni razčlenitvi NACE. (4) Statistična komisija Združenih narodov je na svoji 43. seji februarja 2012 sprejela osrednji okvir Sistema za integrirano okoljsko in ekonomsko računovodstvo (SEEA) kot mednarodni statistični standard. Predlagani novi moduli so v celoti v skladu s SEEA. (5) Opravljeno je bilo posvetovanje z Odborom za evropski statistični sistem. (6) Uredbo (EU) št. 691/2011 bi bilo zato treba ustrezno spremeniti – SPREJELA NASLEDNJO UREDBO: Člen 1 Uredba (EU) št. 691/2011 se spremeni: 1. v členu 2 se dodajo naslednje točke: „(4) ‚izdatki za varstvo okolja‘ pomenijo gospodarske vire, ki jih rezidenčne enote namenijo za varstvo okolja. Varstvo okolja zajema vse dejavnosti in ukrepe, katerih glavni namen je preprečevanje, zmanjševanje ali odprava onesnaževanja ter kakršna koli druga degradacija okolja. To vključuje ukrepe za obnovo okolja po degradaciji. Dejavnosti, ki so sicer koristne za okolje, vendar predvsem zadovoljujejo tehnične potrebe ali notranje zahteve za higieno ali varnost podjetja ali druge ustanove, so izvzete; (5) ‚sektor okoljskega blaga in storitev‘ pomeni proizvodne dejavnosti nacionalnega gospodarstva, ki ustvarjajo ekološke proizvode. Ekološki proizvodi so proizvodi, izdelani za varstvo okolja in upravljanje virov. Upravljanje virov vključuje ohranjanje, vzdrževanje in povečevanje zalog naravnih virov in s tem zaščito pred izčrpavanjem; (6) ‚računi fizičnega pretoka energije‘ pomenijo stalna zbiranja fizičnega pretoka energije v nacionalnem gospodarstvu, pretok znotraj gospodarstva in pretok v druga gospodarstva ali okolje.“ 2. V členu 3(1) se dodajo naslednje točke: „(a) modul za račune izdatkov za varstvo okolja, kakor je določeno v Prilogi IV; (e) modul za račune okoljskega blaga in storitev, kakor je določeno v Prilogi V; (f) modul za račune fizičnega pretoka energije, kakor je določeno v Prilogi VI.“ 3. Člen 8(2) se nadomesti z naslednjim: „2. Za namene pridobitve odstopanja iz odstavka 1 za priloge I, II in III zadevna država članica Komisiji predloži ustrezno utemeljeno prošnjo do 12. novembra 2011. Za namene pridobitve odstopanja iz odstavka 1 za priloge IV, V in VI zadevna država članica Komisiji predloži ustrezno utemeljeno prošnjo do […[2]].“ 4. Priloga k tej uredbi se doda kot priloge IV, V in VI k Uredbi (EU) št. 691/2011. Člen 2 Ta uredba začne veljati dvajseti dan po objavi v Uradnem listu Evropske unije. Ta uredba je v celoti zavezujoča in se neposredno uporablja v vseh državah članicah. V Bruslju, Za Evropski parlament Za Svet Predsednik Predsednik PRILOGA „PRILOGA IV MODUL ZA RAČUNE IZDATKOV ZA VARSTVO OKOLJA Oddelek 1 CILJI Računi izdatkov za varstvo okolja prikazujejo podatke na način, ki je v celoti skladen s podatki, sporočenimi na podlagi evropskega sistema računov (ESR), o izdatkih za varstvo okolja, tj. gospodarskih virih, ki jih rezidenčne enote namenijo za varstvo okolja. Računi omogočajo zbiranje podatkov o nacionalnih izdatkih za varstvo okolja, ki so opredeljeni kot vsota porab storitev varstva okolja s strani rezidenčnih enot, bruto investicij v osnovna sredstva za dejavnosti varstva okolja in transferjev za varstvo okolja, ki niso nasprotne postavke prejšnjih postavk, zmanjšana za financiranje tujine. Računi izdatkov za varstvo okolja bi morali uporabiti že obstoječe informacije iz nacionalnih računov (račun proizvodnje in ustvarjanja dohodka; bruto investicije v osnovna sredstva iz NACE, tabele ponudbe in porabe; podatki v skladu s klasifikacijo funkcij države), strukturne statistike podjetij, poslovnega registra in drugih virov. V tej prilogi so opredeljeni podatki, ki jih morajo države članice zbirati, pripravljati, pošiljati in ocenjevati za račune izdatkov za varstvo okolja. Oddelek 2 ZAJETJE Računi izdatkov za varstvo okolja imajo enake sistemske meje kot ESR in prikazujejo izdatke za varstvo okolja za glavne, stranske in pomožne dejavnosti. Zajeti so naslednji sektorji: – država (tudi nepridobitne institucije, ki opravljajo storitve za gospodinjstva) in družbe kot institucionalni sektorji, ki opravljajo storitve varstva okolja; specializirani proizvajalci opravljajo storitve varstva okolja kot glavno dejavnost, – gospodinjstva, država in družbe kot potrošniki storitev varstva okolja, – tujina kot upravičenec ali poreklo transferjev za varstvo okolja. Oddelek 3 SEZNAM ZNAČILNOSTI Države članice pripravijo račune izdatkov za varstvo okolja v skladu z naslednjimi značilnostmi, ki so opredeljene v skladu z ESR: – proizvodnja storitev varstva okolja; razlikujejo se tržna proizvodnja, netržna proizvodnja in proizvodnja pomožnih dejavnosti, – vmesna potrošnja storitev varstva okolja s strani specializiranih proizvajalcev, – uvoz in izvoz storitev varstva okolja, – DDV in drugi davki, zmanjšani za subvencije na proizvode, v zvezi s storitvami varstva okolja, – bruto investicije v osnovna sredstva in pridobitve manj odtujitve nefinančnih neproizvedenih sredstev za proizvodnjo storitev varstva okolja, – končna potrošnja storitev varstva okolja, – transferji varstva okolja (prejeti/plačani). Vsi podatki se sporočajo v milijonih nacionalne valute. Oddelek 4 PRVO REFERENČNO LETO; POGOSTNOST IN ROKI ZA POŠILJANJE PODATKOV 1. Statistični podatki se pripravljajo in pošiljajo na letni ravni. 2. Statistični podatki se pošljejo v 24 mesecih po koncu referenčnega leta. 3. Da bi zadovoljili potrebe uporabnikov po popolnih in pravočasno posredovanih podatkovnih nizih, Komisija (Eurostat) – takoj ko je na voljo dovolj podatkov posameznih držav – pripravi ocene skupnih vrednosti na ravni EU-27 za glavne agregate tega modula. Kadar je mogoče, Komisija (Eurostat) pripravi in objavi ocene za podatke, ki jih države članice niso poslale v roku iz točke 2. 4. Prvo referenčno leto je leto začetka veljavnosti te uredbe. 5. Države članice pri prvem pošiljanju podatkov vključijo letne podatke od leta 2013 do prvega referenčnega leta. 6. Države članice pri vsakem naslednjem pošiljanju podatkov Komisiji predložijo letne podatke za leta n – 3, n – 2, n – 1 in n, pri čemer je n referenčno leto. Oddelek 5 POROČEVALNE PREGLEDNICE 1. Podatki za značilnosti iz oddelka 3 se sporočajo v razčlenitvi po: – vrstah proizvajalcev/potrošnikov storitev varstva okolja, kakor je opredeljeno v oddelku 2, – razredih klasifikacije aktivnosti in izdatkov za varovanje okolja (classification of environmental protection activities – CEPA): za netržne dejavnosti države in za transferje za varstvo okolja: – CEPA 2 – CEPA 3 – vsota CEPA 1 + 4 + 5 + 7 – CEPA 6 – vsota CEPA 8 + 9 za pomožne dejavnosti družb: – CEPA 1 – CEPA 2 – CEPA 3 – vsota CEPA 4 + 5 + 6 + 7 + 8 + 9 za družbe, ki opravljajo dejavnosti varstva okolja kot stranske dejavnosti, in za specializirane proizvajalce: – CEPA 2 – CEPA 3 – CEPA 4 za gospodinjstva kot potrošnike: – CEPA 2 – CEPA 3 – naslednje šifre NACE za proizvodnjo storitev varstva okolja kot pomožne dejavnosti: NACE Rev. 2 B, C, D, oddelek 36. Podatki za področje C se predložijo po oddelkih. Oddelki 10–12, 13–15 in 31–32 se združijo. Državam članicam, ki v skladu z Uredbo (ES) št. 295/2008[3] Evropskega parlamenta in Sveta (glede opredelitve značilnosti, tehnične oblike za pošiljanje podatkov, dvojnih zahtev glede poročanja za NACE Rev. 1.1 in NACE Rev. 2 ter odstopanj, ki se odobrijo za strukturno statistiko podjetij) niso dolžne zbirati podatkov o izdatkih za varstvo okolja za eno ali več teh šifer NACE, podatkov za te šifre NACE ni treba sporočati. 2. Razredi CEPA iz odstavka 1 so: CEPA 1 – varstvo zraka in klime, CEPA 2 – upravljanje odpadnih vod, CEPA 3 – ravnanje z odpadki, CEPA 4 – zaščita in izboljšava tal, podtalnice in površinskih voda, CEPA 5 – varstvo pred hrupom in vibracijami, CEPA 6 – varstvo biološke raznolikosti in pokrajine, CEPA 7 – zaščita pred radiacijo, CEPA 8 – raziskovanje in razvoj, CEPA 9 – druge aktivnosti v zvezi z varovanjem okolja. Oddelek 6 NAJDALJŠE TRAJANJE PREHODNIH OBDOBIJ Najdaljše prehodno obdobje za izvajanje določb te priloge traja dve leti od roka za prvo pošiljanje podatkov. Priloga V MODUL ZA SEKTOR OKOLJSKEGA BLAGA IN STORITEV Oddelek 1 CILJI Statistika okoljskega blaga in storitev zajema in predstavlja podatke o proizvodnih dejavnostih nacionalnih gospodarstev, ki ustvarjajo ekološke proizvode na način, v celoti skladen s podatki, sporočenimi v okviru ESR. V tej prilogi so opredeljeni podatki, ki jih morajo države članice zbirati, pripravljati, pošiljati in ocenjevati za okoljsko blago in storitve. Oddelek 2 ZAJETJE Sektor okoljskega blaga in storitev ima enake sistemske meje kot ESR in je sestavljen iz celotnega okoljskega blaga in storitev, ki se ustvari v okviru meje proizvodnje. ESR opredeljuje proizvodnjo kot dejavnost, izvajano pod nadzorom in odgovornostjo institucionalne enote, ki uporablja input dela, kapitala, blaga in storitev za proizvodnjo blaga in storitev. Okoljsko blago in storitve spadajo v naslednje kategorije: okoljske posebne storitve, proizvodi samo za ekološke namene (povezani proizvodi), prilagojeno blago in ekološke tehnologije. Oddelek 3 SEZNAM ZNAČILNOSTI Države članice pripravijo statistične podatke o sektorju okoljskega blaga in storitev v skladu z naslednjimi značilnostmi: – tržna proizvodnja, od tega: – izvoz, – dodana vrednost tržnih dejavnosti, – zaposlovanje v tržnih dejavnostih. Vsi podatki se sporočajo v milijonih nacionalne valute, razen značilnosti „zaposlovanje“, za katero mora biti enota poročanja ekvivalent polnega delovnega časa. Oddelek 4 PRVO REFERENČNO LETO; POGOSTNOST IN ROKI ZA POŠILJANJE PODATKOV 1. Statistični podatki se pripravljajo in pošiljajo na letni ravni. 2. Statistični podatki se pošljejo v 24 mesecih po koncu referenčnega leta. 3. Da bi zadovoljili potrebe uporabnikov po popolnih in pravočasno poslanih podatkovnih nizih, Komisija (Eurostat) – takoj ko je na voljo dovolj podatkov posameznih držav – pripravi ocene skupnih vrednosti na ravni EU-27 za glavne agregate tega modula. Kadar je mogoče, Komisija (Eurostat) pripravi in objavi ocene za podatke, ki jih države članice niso poslale v roku iz točke 2. 4. Prvo referenčno leto je leto začetka veljavnosti te uredbe. 5. Države članice pri prvem pošiljanju podatkov vključijo letne podatke od leta 2013 do prvega referenčnega leta. 6. Države članice pri vsakem naslednjem pošiljanju podatkov Komisiji predložijo letne podatke za leta n – 3, n – 2, n – 1 in n, pri čemer je n referenčno leto. Oddelek 5 POROČEVALNE PREGLEDNICE 1. Podatki za značilnosti iz oddelka 3 se sporočajo navzkrižno razvrščeni po: – klasifikaciji gospodarskih dejavnosti NACE Rev. 2 (raven agregiranja A*21, kot je določeno v ESR), – razredih klasifikacije aktivnosti in izdatkov za varovanje okolja (CEPA) in klasifikacije dejavnosti upravljanja virov (CReMA), razvrščenih kot: – CEPA 1 – CEPA 2 – CEPA 3 – CEPA 4 – CEPA 5 – CEPA 6 – vsota: CEPA 7, CEPA 8 in CEPA 9 – CReMA 10 – CReMA 11 – CReMA 13 – CReMA 13A – CReMA 13B – CReMA 13C – CReMA 14 – vsota: CReMA 12, CReMA 15 in CReMA 16 2. Razredi CEPA iz odstavka 1 so določeni v Prilogi IV. Razredi CReMA iz odstavka 1 so: CReMA 10 – upravljanje voda, CReMA 11 – upravljanje gozdnih virov, CReMA 12 – upravljanje prosto živečih živalskih in rastlinskih vrst, CReMA 13 – upravljanje energetskih virov, CReMA 13A – proizvodnja energije iz obnovljivih virov, CReMA 13B – ohranjanje in upravljanje toplote/energije, CReMA 13C – minimiziranje uporabe energije iz fosilnih goriv kot surovin, CReMA 14 – upravljanje mineralov, CReMA 15 – dejavnosti raziskav in razvoja za upravljanje virov, CReMA 16 – druge dejavnosti upravljanja virov. Oddelek 6 NAJDALJŠE TRAJANJE PREHODNIH OBDOBIJ Najdaljše prehodno obdobje za izvajanje določb te priloge traja dve leti od roka za prvo pošiljanje podatkov. Priloga VI MODUL ZA RAČUNE FIZIČNEGA PRETOKA ENERGIJE Oddelek 1 CILJI Računi fizičnega pretoka energije predstavljajo podatke o fizičnem pretoku energije, izraženem v teradžulih, na način, ki je v celoti skladen s koncepti, načeli in podatki, sporočenimi na podlagi evropskega sistema računov (ESR). Prikazujejo energetske podatke v odnosu do gospodarskih dejavnosti rezidenčnih enot nacionalnih gospodarstev v razčlenitvi po gospodarskih dejavnostih. Predstavljajo ponudbo in porabo vložkov naravne energije, energentov in ostankov energije. Gospodarske dejavnosti zajemajo proizvodnjo, potrošnjo in akumulacijo. Oddelek 2 ZAJETJE Računi fizičnega pretoka energije imajo iste sistemske meje kot ESR in prav tako temeljijo na načelu rezidenčnosti. Po ESR je enota rezidenčna enota države, če je njen gospodarski interes osredotočen na gospodarsko ozemlje te države – tj. kadar na tem ozemlju daljše obdobje (eno leto ali več) opravlja gospodarske dejavnosti. V računih fizičnega pretoka energije je prikazan fizični pretok energije, ki izhaja iz dejavnosti vseh rezidenčnih enot, ne glede na to, kje ta pretok geografsko dejansko nastane. Računi fizičnega pretoka energije prikazujejo fizični pretok energije iz okolja do gospodarstva, znotraj gospodarstva in iz gospodarstva nazaj v okolje. Oddelek 3 SEZNAM ZNAČILNOSTI Države članice pripravijo statistične podatke o fizičnem pretoku energije v skladu z naslednjimi značilnostmi: – pretok fizične energije, razvrščen v tri generične kategorije: – (i) vložki naravne energije, – (ii) energenti, – (iii) ostanki energije, – poreklo fizičnega pretoka energije, razvrščeno v pet kategorij: proizvodnja, potrošnja in akumulacija, tujina in okolje, – cilj fizičnega pretoka, razvrščen v istih pet kategorij kot poreklo fizičnega pretoka energije. Vsi podatki se sporočajo v teradžulih. Oddelek 4 PRVO REFERENČNO LETO; POGOSTNOST IN ROKI ZA POŠILJANJE PODATKOV 1. Statistični podatki se pripravljajo in pošiljajo na letni ravni. 2. Statistični podatki se pošljejo v 18 mesecih po koncu referenčnega leta. 3. Da bi zadovoljili potrebe uporabnikov po popolnih in pravočasno poslanih podatkovnih nizih, Komisija (Eurostat) – takoj ko je na voljo dovolj podatkov posameznih držav – pripravi ocene skupnih vrednosti na ravni EU-27 za glavne agregate tega modula. Kadar je mogoče, Komisija (Eurostat) pripravi in objavi ocene za podatke, ki jih države članice niso posredovale v roku iz točke 2. 4. Prvo referenčno leto je leto začetka veljavnosti te uredbe. 5. Države članice pri prvem pošiljanju podatkov vključijo letne podatke od leta 2013 do prvega referenčnega leta. 6. Države članice pri vsakem naslednjem pošiljanju podatkov Komisiji predložijo letne podatke za leta n – 3, n – 2, n – 1, in n, pri čemer je n referenčno leto. Oddelek 5 POROČEVALNE PREGLEDNICE 1. Za značilnosti iz oddelka 3 se sporočajo naslednji podatki: – tabela ponudbe za pretok energije v fizičnih enotah. Ta tabela prikazuje ponudbo vložkov naravne energije, energentov in ostankov energije (v vrsticah) po poreklu, tj. „ponudnikih“ (v stolpcih). – Tabela porabe za pretok energije. Ta tabela prikazuje porabo vložkov naravne energije, energentov in ostankov energije (v vrsticah) po ciljih, tj. „uporabnikih“ (v stolpcih). – Tabela porabe pretoka energije, pomembne za emisije. Ta tabela prikazuje porabo vložkov naravne energije in energentov, pomembno za emisije, (v vrsticah) po enoti uporabniku in enoti emitentu (v stolpcih). – Ključni energetski kazalnik „skupna potrošnja energije s strani rezidenčnih enot“ v razčlenitvi po gospodarskih panogah in gospodinjstvih. – Premostitvena preglednica, ki prikazuje različne elemente, ki predstavljajo razliko med ključnim energetskim kazalnikom „skupna poraba energije s strani rezidenčnih enot“ in skupnim ključnim energetskim kazalnikom, kakor prikazuje evropska energetska statistika „bruto nacionalna poraba energije“. 2. Tabele ponudbe in porabe pretoka energije (vključno s pretokom, pomembnim za emisije) imajo skupno obliko v smislu vrstic in stolpcev. 3. Stolpci navajajo poreklo (ponudbo) ali cilje (porabo) fizičnega pretoka. Stolpci so razvrščeni v pet kategorij: – „proizvodnja“ se nanaša na proizvodnjo blaga in storitev. Proizvodne dejavnosti so razvrščene po NACE Rev. 2, podatki pa se sporočajo na ravni agregiranja A*64. – Dejavnosti „potrošnje“ so prikazane v enem stolpcu za končno potrošnjo gospodinjstev. – „Akumulacija“ se nanaša na spremembe zalog energentov v gospodarstvu. – „Tujina“ prikazuje pretok uvoženih in izvoženih proizvodov. – „Okolje“ prikazuje poreklo pretoka naravnih vložkov in cilj ostankov pretoka. 4. Vrstice opisujejo vrsto fizičnega pretoka, razvrščeno kot v prvi alinei oddelka 3. 5. Vložki naravne energije, energenti in ostanki energije so razvrščeni: – vložki naravne energije so razvrščeni v neobnovljive vložke naravne energije in obnovljive vložke naravne energije, – energenti so razvrščeni v skladu s klasifikacijo proizvodov po dejavnosti (CPA) in klasifikacijo, ki se uporablja v evropski energetski statistiki; – ostanki energije zajemajo odpadke (brez denarne vrednosti), izgube med ekstrakcijo/odvzemom, distribucijo/prevozom, preoblikovanjem/pretvorbo in hranjenjem ter izravnalne postavke za usklajevanje tabel ponudbe in porabe. 6. „Most“ med kazalnikom načela rezidenčnosti in kazalnikom na podlagi ozemlja je prikazan za celotno nacionalno gospodarstvo (brez razčlenitve po gospodarskih panogah) in se izračuna tako: skupna poraba energije po rezidenčnih enotah – poraba energije po rezidenčnih enotah v tujini + poraba energije s strani nerezidentov na ozemlju = bruto nacionalna poraba energije (na podlagi ozemlja) Oddelek 6 NAJDALJŠE TRAJANJE PREHODNIH OBDOBIJ Najdaljše prehodno obdobje za izvajanje določb te priloge traja dve leti od roka za prvo pošiljanje podatkov.“ [1] UL L xxx. [2] UL: prosimo, vstavite datum - tri mesece po začetku veljavnosti te uredbe o spremembi. [3] UL L 97, 9.4.2008, str. 13–59.